Teleselskabet 3 er nu Danmarks andetstørste

Selskabet, der engang var den nye dreng i klassen, kan nu kalde sig Danmarks andetstørste teleselskab. Kun overgået af TDC / Nuuday. I andet kvartal af 2025 lykkedes det teleselskabet 3 at hente ca. 31.000 nye kunder – og da Telenor samtidig har vinket farvel til to tusinde mobilkunder, er tronskiftet en realitet.

Dermed holder 3 fat i en bemærkelsesværdig rekord; selskabet har præsenteret kundetilgang 26 kvartaler i træk – siden vi gik ind i 2019. Teleselskabet 3 har nu en samlet kundemasse på 1.720.000 kunder. Telenor er gået tilbage til 1.697.000 mobilkunder.

Størst er TDC / Nuuday, der ved udgangen af sidste år havde mere end 2,9 millioner mobilkunder. Dent mindste af de fire store teleselskaber er Norlys, der ikke længere rapporterer antal kunder. Men da de stadig var Telia, havde de 1,2 millioner mobilkunder.

Den fortsatte vækst hos 3 skyldes ifølge Regional CEO, Morten Christiansen, at der er blevet arbejdet intensivt med en række kundevendte initiativer i løbet af andet kvartal, der har styrket både 3’s brand og produktportefølje til både privat- og erhvervskunder.

”I andet kvartal har vi søsat en række indsatser, der har bidraget til kundevæksten i både privat- og erhvervssegmentet. Vi har bl.a. lanceret en forbedret forsikring til mobil og tablets, styrket udlandsdækningen med tilføjelser af nye lande i 3LikeHome, gået ind i markedet for internet til boligforeninger og indgået et stærkt partnerskab om skræddersyede IT-sikkerhedsløsninger til virksomheder. Vi arbejder hele tiden med at forbedre vores tilbud til kunderne, og det viser sig også i kundevækst og omsætning”, siger Morten Christiansen.

Ifølge Telenor skyldes afgangen af mobilkunder flere faktorer:

“Det skyldes, at teleselskabet som et led i en større digital transformation er i gang med at simplificere forretningen og lukke ældre produkter og løsninger, og det har givet nogle kunder anledning til at afsøge markedet,” skriver selskabet i en pressemeddelelse.

Teleselskabet 3 er nu Danmarks andetstørste